Bandaríkjaþing hefur staðfest kjör Joe Bidens í embætti forseta Bandaríkjanna. Fjögur létust þegar hópur stuðningsmanna Donalds Trump réðist inn í þinghúsið í Washington í gær. Trump hefur í fyrsta sinn viðurkennt að hafa tapað kosningunum þó hann haldi því enn fram að brögð hafi verið í tafli.
Alla jafna er endanleg staðfesting skiptingar kjörmanna, og þar með úrslita forsetakosninga í Bandaríkjunum, mest formsatriði. Þingið kemur saman og staðfestir endanlega vilja kjósenda. Þingfundarins í gær verður hins vegar lengi minnst fyrir annarra hluta sakir.
Donald Trump, forseti Bandaríkjanna, blés til fundar fyrir stuðningsfólk sitt þar sem hann fór yfir óstaðfestar kenningar sínar um að Demókratar hefðu með bolabrögðum rænt af honum endurkjöri. Í kjölfarið marseraði hópur stuðningsmanna hans að þinghúsinu og braust þar inn. Þingmenn voru beðnir að læsa að sér á skrifstofum sínum og töluverðan tíma tók fyrir lögreglu að ná stjórn í þinghúsinu aftur. Fjögur eru látin eftir átökin.
Þingmenn virtust einsetja sér að láta innrásina ekki tefja þingstörf frekar og hófst þingfundur á nýjan leik. Nancy Pelosi, forseti fulltrúadeildarinnar, setti þingið aftur og kallaði innrásina skammarlega árás á lýðræðið.
The House will be in order. The chair will address the chamber.
Today, a shameful assault was made on our democracy.
Heldur hafði þá fækkað í fámennum hópi þeirra þingmanna sem hugðust fyrirfram ætla að leggjast á árar með Trump og reyna að fá niðurstöðum í ákveðnum ríkjum hnekkt. Þeir fáu sem enn treystu sér í þann slag höfðu ekki erindi sem erfiði og varaforsetinn Mike Pence staðfesti endanlega úrslit forsetakosninganna í Bandaríkjunum nú í morgun.
Biden fékk 306 kjörmenn og Trump 232. Lyklaskipti verða því í Hvíta húsinu þann 20. janúar næstkomandi - lyklaskipti sem fráfarandi forseti lofaði í fyrsta sinn í morgun að myndu fara friðsamlega fram.
Í yfirlýsingu frá Trump í morgun segir að þó að hann sé verulega ósammála úrslitum kosninganna muni valdaskiptin fara fram með ró og spekt. Trump segir tímamótin marka endalok stórkostlegasta fyrsta kjörtímabils forseta í sögunni. Þetta sé aðeins byrjunin á því verkefni að gera Bandaríkin frábær á ný.
Forsetinn þurfti þó að leita á náðir samfélagsmiðlafulltrúa síns, Dan Scavino, til að koma yfirlýsingu sinni til heimsbyggðarinnar þar sem Twitter lokaði reikningi forsetans tímabundið í gær.
Fjögur létust þegar hópur fólks réðst inn í þinghúsið í Washington í Bandaríkjunum í gær. Donald Trump hefur sagt að lyklaskipti í Hvíta húsinu fari friðsamlega fram en bandaríkjaþing hefur staðfest kjör Joe Biden sem næsta forseta Bandaríkjanna. 